b"\n_START_ARTICLE_\nAnsel Adams\n_START_SECTION_\nBiografija\n_START_PARAGRAPH_\nI\xc5\xa1 mokyklos i\xc5\xa1mestas u\xc5\xbe prast\xc4\x85 elges\xc4\xaf, i\xc5\xa1silavino namuose. Paauglyst\xc4\x97je mok\xc4\x97si groti pianinu ir fotografuoti. B\xc5\xabdamas septyniolikos jis \xc4\xafstojo \xc4\xaf \xe2\x80\x9eSieros Nevados kaln\xc5\xb3\xe2\x80\x9c gamtosaugos draugij\xc4\x85. Joje i\xc5\xa1buvo iki pat savo mirties, kur\xc4\xaf laik\xc4\x85 \xc4\x97jo direktoriaus pareigas._NEWLINE_Pirmosios A. Adamso nuotraukos buvo publikuotos 1921 m. 1940-aisiais prad\xc4\x97jo dirbti komerciniu fotografu ir juo dirbo iki 1970-\xc5\xb3j\xc5\xb3. Pavyzd\xc5\xbeiui, 1941 m. i\xc5\xa1 Vidaus reikal\xc5\xb3 ministerijos gavo u\xc5\xbesakym\xc4\x85 nufotografuoti nacionalinius parkus ir ind\xc4\x97n\xc5\xb3 rezervatus. I\xc5\xa1 to nepraturt\xc4\x97jo, ta\xc4\x8diau gyvenimo pabaigoje jam pavyko praturt\xc4\x97ti. U\xc5\xbe vien\xc4\x85 nuotrauk\xc5\xb3 serij\xc4\x85 jis susi\xc5\xbe\xc4\x97r\xc4\x97 25 milijonus JAV doleri\xc5\xb3. Tai buvo 1941 m. padaryta nuotrauka \xe2\x80\x9eM\xc4\x97nulio patek\xc4\x97jimas Hernandese, Naujojoje Meksikoje\xe2\x80\x9c (angl. Moonrise, Hernandez, New Mexico). Jos 8x10 coli\xc5\xb3 dyd\xc5\xbeio negatyvas laikomas vienu brangiausi\xc5\xb3 pasaulyje. 2006 m. ji buvo parduota u\xc5\xbe 609 600 JAV doleri\xc5\xb3 \xe2\x80\x9eSotheby's\xe2\x80\x9c aukcione._NEWLINE_Paskutiniais savo gyvenimo metais nebedar\xc4\x97 fotografij\xc5\xb3, nes skund\xc4\x97si silpn\xc4\x97jan\xc4\x8dia sveikata, bet u\xc5\xbesi\xc4\x97m\xc4\x97 sen\xc5\xb3 nuotrauk\xc5\xb3 ry\xc5\xa1kinimu. Pastaroji nuotrauka ir buvo viena i\xc5\xa1 anks\xc4\x8diau daryt\xc5\xb3 tik v\xc4\x97liau i\xc5\xa1ry\xc5\xa1kint\xc5\xb3._NEWLINE_1974 m. A. Adamsas buvo sureng\xc4\x99s asmenin\xc4\x99 parod\xc4\x85 Niujorko Metropoliteno meno muziejuje. U\xc5\xbe viso gyvenimo nuopelnus saugant gamt\xc4\x85 1980-aisiais JAV prezidentas D\xc5\xbeimis Karteris j\xc4\xaf apdovanojo Laisv\xc4\x97s medaliu \xe2\x80\x93 auk\xc5\xa1\xc4\x8diausiu nacionaliniu apdovanojimu. 1984 m. mir\xc4\x97, po kovos su v\xc4\x97\xc5\xbeiu neatlaik\xc4\x97 jo \xc5\xa1irdis.\n_START_SECTION_\nGamtosauga\n_START_PARAGRAPH_\nDa\xc5\xbeniausiai fotografavo JAV vakarus, ypa\xc4\x8d dabartinio Josemi\xc4\x8dio nacionalin\xc4\xaf parko teritorij\xc4\x85, kurioje jis lank\xc4\x97si kasmet nuo 1916 m ir kovojo u\xc5\xbe jos apsaug\xc4\x85. 1938 m. buvo i\xc5\xa1leistas Siera Nevados kalnams skirtas fotoalbumas, kuris, pasiek\xc4\x99s JAV Kongres\xc4\x85, suk\xc4\x97l\xc4\x97 nema\xc5\xbeai diskusij\xc5\xb3 apie vald\xc5\xbeios urbanizacijos u\xc5\xbemojus. Galiausiai, po A. Adamso kalbos Kongrese, 1940-aisiais, Josemit\xc5\xb3 lyguma buvo paskelbta nacionaliniu parku. Savo paskutiniame interviu jis prisipa\xc5\xbeino: \xe2\x80\x9eKai pirm\xc4\x85 kart\xc4\x85 pama\xc4\x8diau Josemit\xc5\xb3 vir\xc5\xa1ukalnes, tai buvo tarsi aprei\xc5\xa1kimas. Nieko pana\xc5\xa1aus prie\xc5\xa1 tai nei reg\xc4\x97jau, nei \xc4\xafsivaizdavau. Ir tai liko su manimi visam gyvenimui.\xe2\x80\x9c"